Temeljem članka 13. i 55. Zakona o udrugama (Narodne novine broj 74/2014) te članka 48. Zakona o sportu (Narodne novine 71/06, 150/08, 124/10, 124/11, 86/12, 94/13 i 85/15), Skupština Športske zajednice Osječko-baranjske županije na 10. sjednici održanoj dana 29. rujna 2015. godine, donosi

**S T A T U T**

**ŠPORTSKE ZAJEDNICE OSJEČKO-BARANJSKE ŽUPANIJE**

**PRVI DIO**

**OPĆE ODREDBE**

**Članak 1.**

1. Ovim Statutom reguliraju se odredbe o nazivu, sjedištu, zastupanju, izgledu pečata, znaka i zastave udruge, o ciljevima i području djelovanja Športske zajednice Osječko-baranjske županije (u daljnjem tekstu: Športska zajednica OBŽ) sukladno ciljevima, djelatnostima kojima se ostvaruju ciljevi, o načinu osiguranja javnosti djelovanja Športske zajednice OBŽ, o uvjetima i načinu učlanjivanja i prestanku članstva, pravima, obvezama i odgovornostima članova i načinu vođenja popisa članova, tijelima Športske zajednice OBŽ i načinu sazivanja sjednica, izboru, opozivu, ovlastima, načinu odlučivanja i trajanju mandata te načinu sazivanja Skupštine u slučaju isteka mandata, izboru i opozivu likvidatora Športske zajednice OBŽ, prestanku postojanja Športske zajednice OBŽ, o imovini, načinu stjecanja i raspolaganju imovinom, o postupku s imovinom u slučaju prestanka postojanja Športske zajednice OBŽ, o načinu rješavanja sporova i sukoba interesa unutar Športske zajednice OBŽ te drugim pitanjima od značaja za Športsku zajednicu OBŽ.

**Članak 2.**

1. Športska zajednica OBŽ je zajednica u koju se udružuju sportske zajednice gradova i županijski granski savezi te sportske udruge koje nemaju mogućnost biti članice sportske zajednice gradova i županijskih granskih saveza, trgovačkih društava i ustanova osnovanih radi okupljanja sportskih djelatnosti na području Osječko-baranjske županije.

**Članak 3.**

1. Športska zajednica OBŽ ima Statut koji je temeljni opći akt Športske zajednice OBŽ.
2. Statut mora biti u suglasnosti s odredbama Zakona o sportu, Zakona o udrugama i pravilima Hrvatskog olimpijskog odbora.

**Članak 4.**

1. Puni naziv Športske zajednice OBŽ je: **Športska zajednica Osječko-baranjske županije**.
2. Skraćeni naziv Športske zajednice OBŽ je: **Športska zajednica OBŽ.**
3. Sjedište Športske zajednice OBŽ je u Osijeku.
4. Športska zajednica OBŽ djeluje na području Republike Hrvatske.
5. Na području Osječko-baranjske županije može se osnovati samo jedna sportska zajednica Osječko-baranjske županije.

**Članak 5.**

1. Športska zajednica OBŽ osnovana je 14. prosinca 1995. godine pod nazivom Savez športova Županije osječko-baranjske.

**Članak 6.**

1. Športska zajednica OBŽ udružuje se u Hrvatski olimpijski odbor.
2. Športska zajednica OBŽ surađuje s drugim organizacijama iz područja tjelesne i zdravstvene kulture i sporta na teritoriju Republike Hrvatske i drugih država.
3. U Športskoj zajednici OBŽ nije dozvoljena rasna, nacionalna, vjerska i politička diskriminacija, niti kršenje sloboda i prava čovjeka i građana.

**Članak 7.**

1. Športska zajednica OBŽ je neprofitna pravna osoba koja nije osnovana sa svrhom stjecanja dobiti i ne obavlja gospodarsku djelatnost.
2. Pravna osobnost Športske zajednice OBŽ stječe se upisom u Registar udruga Republike Hrvatske, a Športska zajednica OBŽ upisuje se i u Registar sportskih djelatnosti pri nadležnom tijelu državne uprave i Registar neprofitnih organizacija pri Ministarstvu financija Republike Hrvatske.

**DRUGI DIO**

**POSEBNE ODREDBE**

1. **PEČAT, ZNAK I ZASTAVA**

**Članak 8.**

1. Športska zajednica OBŽ ima pečat.
2. Pečat Športske zajednice OBŽ je kružnog oblika, promjera 25 mm. U središtu pečata smješten je znak Športske zajednice OBŽ kojeg kružno uokviruje natpis: Športska zajednica Osječko-baranjske županije – Osijek.
3. Pečat se može rabiti samo u svrhe, na način i prema uvjetima utvrđenim posebnom odlukom Skupštine.

**Članak 9.**

1. Športska zajednica OBŽ ima znak i zastavu.
2. Znak Športske zajednice OBŽ je stilizirana olimpijska baklja.
3. Zastava Športske zajednice OBŽ je bijele boje. Znak Športske zajednice OBŽ položen je u središtu zastave okomito u odnosu na njenu širinu. Odnos širine i dužine zastave je 1:2.
4. Znak i zastava mogu se rabiti samo u svrhe na način i prema uvjetima utvrđenim posebnom odlukom Skupštine.
5. **ZASTUPANJE I PREDSTAVLJANJE ŠPORTSKE ZAJEDNICE OBŽ**

**Članak 10.**

1. Športsku zajednicu OBŽ predstavljaju i zastupaju predsjednik i glavni tajnik.

**Članak 11.**

1. Predsjednik i glavni tajnik poslove zastupanja mogu prenijeti na treću osobu na temelju pisane punomoći kojom se određuju ovlasti, opseg zastupanja i vrijeme trajanja punomoći, a o tome izvijestiti Izvršni odbor na idućoj sjednici.
2. Izvršni odbor Športske zajednice OBŽ može imenovati osobu za zastupanje Športske zajednice OBŽ na temelju svoje pisane odluke kojom se određuju ovlasti, opseg zastupanja i vrijeme trajanja zastupanja.
3. **CILJEVI I DJELATNOSTI ŠPORTSKE ZAJEDNICE OBŽ**

**Članak 12.**

1. Područje djelovanja Športske zajednice OBŽ sukladno ciljevima je: SPORT

**Članak 13.**

1. Cilj je Športske zajednice OBŽ da svojim djelovanjem pridonosi:
* razvitku i promicanju sporta na području Županije;
* poticanju vrhunskog sportskog stvaralaštva i stvaranju uvjeta za postizanje vrhunskih sportskih dometa;
* skrbi o vrhunskim sportašima te sudjeluje u ostvarivanju uvjeta za njihovu pripremu za Olimpijske igre, svjetska i europska prvenstva te druga međunarodna natjecanja;
* razvitku sportskih aktivnosti djece i mladeži te sportsko-rekreacijskih aktivnosti građana i osoba s invaliditetom;
* promicanju odgojnih funkcija sporta, fair playa, razumijevanja, tolerancije i odgovornosti kroz bavljenje sportom;
* širenju olimpijskih ideala i jačanju olimpijskog pokreta;
* utvrđuje i ostvaruje politiku promicanja sporta na području Županije;
* potiče i promiče svekoliki sport, osobito sport djece i mladeži, obuku neplivača i sl.;
* usklađuje aktivnost svojih članica;
* objedinjuje i usklađuje programe sporta te izrađuje prijedlog programa javnih potreba u sportu i skrbi o njegovom ostvarivanju;
* sudjeluje u ostvarenju programa i politike Hrvatskog olimpijskog odbora, Hrvatskog paraolimpijskog odbora, Hrvatskog sportskog saveza gluhih, Hrvatskog školskog sportskog saveza i Hrvatskog akademskog sportskog saveza;
* sudjeluje u skrbi o javnim sportskim građevinama;
* sudjeluje u unapređenju stručnog rada i skrbi o osposobljavanju stručnih djelatnika;
* skrbi o općoj i posebnoj zdravstvenoj sposobnosti sportaša;
* obavlja zadaće u provedbi nacionalnog programa sporta;
* sudjeluje sa Školskim športskim savezom Osječko-baranjske županije u predlaganju javnih potreba, a odnosi se na školski sport;

**Članak 14.**

* 1. U ostvarivanju svojih ciljeva, Športska zajednica OBŽ obavlja sljedeće djelatnosti:
		+ - sportska poduka;
			- sportska rekreacija;
			- organiziranje i provođenje sportskih natjecanja i sportskih priredbi;
			- organiziranje i razvijanje sportskih udruga i sportskih djelatnosti;
			- promicanje sporta i zdravog načina življenja;
			- strukovne udruge u sportu;
			- ostale djelatnosti u sportu.
			- obavlja i druge poslove i djelatnosti određene Zakonom, Pravilima Hrvatskog olimpijskog odbora i ovim Statutom.

**Članak 15.**

1. Ciljeve i djelatnosti utvrđene ovim Statutom Športska zajednica OBŽ ostvaruje neposredno putem svojih tijela i stručne službe ili zajedničkim djelovanjem s udruženim članicama.

**Članak 16.**

1. U izvršavanju svojih ukupnih djelatnosti, osobito onih koji se odnose na realizaciju utvrđenih potreba i interesa u oblasti sporta, Športska zajednica OBŽ obvezno surađuje s nadležnim tijelima Županije.
2. Radi uspješnog izvršavanja svojih djelatnosti, posebne oblike suradnje Športska zajednica OBŽ uspostavlja i s organizacijama u društvenim djelatnostima, osobito u zdravstvu, obrazovanju, društvenoj brizi o djeci, poduzećima, ustanovama i svim drugim institucijama.
3. **ČLANSTVO U ŠPORTSKOJ ZAJEDNICI OBŽ**

**Članak 17.**

1. U Športsku zajednicu OBŽ učlanjuju se:
* zajednice sportskih udruga u gradovima i općinama na području Županije;
* županijski sportski savezi;
* sportske udruge/klubovi (ako se nalaze izvan područja djelovanja zajednica sportskih udruga gradova ili ako na području Županije nije osnovan granski savez istovrsne sportske djelatnosti);
* ustanove osnovane radi obavljanja sportske djelatnosti;
* trgovačka društva osnovana radi obavljanja sportske djelatnosti;
* druge udruge čija je djelatnost od značaja i interesa za sport u Županiji.

**Članak 18.**

* 1. Sportske udruge na području općina i gradova Osječko-baranjske županije, obavezno se udružuju u Zajednice sportskih udruga općina i gradova.
	2. Na razini općine i grada na području Osječko-baranjske županije, osniva se samo jedna sportska zajednica općine ili grada.

**Članak 19.**

1. Sportske udruge na području Županije osnovane radi obavljanja istovrsne (granske, strukovne) sportske djelatnosti, obvezno se udružuju u županijski sportski savez.
2. Na razini Županije osniva se samo jedan županijski granski sportski savez.

**Članak 20.**

1. Sportska udruga, županijski sportski granski savez, zajednica sportskih udruga grada i općine te druga udruga, da bi postala članicom Športske zajednice OBŽ, uz zahtjev za učlanjenje, mora dostaviti:
* odluku o prihvaćanju ovog Statuta i zajedničkih ciljeva i djelatnosti utvrđenih njime i drugim aktima Športske zajednice OBŽ;
* odluku nadležnog tijela o učlanjenju u Športsku zajednicu OBŽ;
* kopiju svog ovjerenog Statuta;
* kopiju Rješenja nadležnog tijela državne uprave o upisu u Registar udruga;
* kopiju obavijesti Državnog zavoda za statistiku o razvrstavanju poslovnog subjekta (udruge) prema nacionalnoj klasifikaciji djelatnosti;
* osnovne podatke o ustroju i djelatnosti;
* osnovne podatke o članici i osobama za zastupanje i predstavljanje;
* uvjerenje o članstvu u nacionalnom savezu ili udruženju udruženom u Hrvatski olimpijski odbor;
* kopiju Rješenja o upisu u Registar sportskih djelatnosti i Registar neprofitnih organizacija pri Ministarstvu financija Republike Hrvatske.

**Članak 21.**

1. Članice Športske zajednice OBŽ svoju samostalnost i pravni subjektivitet ostvaruju u programskom i poslovnom pogledu te pravom odlučivanja i djelovanja iz djelokruga svog rada, kao i snošenjem potpune odgovornosti za svoje radnje.

**Članak 22.**

1. Odluku o učlanjenju u Športsku zajednicu OBŽ nadležno tijelo članice donosi na način predviđen općim aktom te članice.
2. Konačnu odluku o primanju u članstvo i prestanku članstva u Športskoj zajednici OBŽ donosi Skupština Športske zajednice OBŽ.
3. Između dvije sjednice Skupštine, Izvršni odbor odlučuje o primanju u privremeno članstvo.
4. Privremena članica ima sva prava i obveze članice Športske zajednice OBŽ, osim prava odlučivanja.

**Članak 23.**

1. Učlanjenjem u Športsku zajednicu OBŽ, članice prihvaćaju sva prava, obveze i odgovornosti utvrđene ovim Statutom i drugim aktima Športske zajednice OBŽ.
2. Učlanjenje u Športsku zajednicu OBŽ i međusobni odnosi članica u Športskoj zajednici OBŽ zasnivaju se na načelu ravnopravnosti i zajedničkog interesa.

**Članak 24.**

1. Športska zajednica OBŽ vodi popis svojih članica. Glavni tajnik Športske zajednice OBŽ zadužen je za ažuriranje evidencije članica Športske zajednice OBŽ te svakodobni uvid i davanje podataka o aktualnom članstvu u Zajednici.
2. Popis članica vodi se u elektronskom obliku.
3. Popis članica obvezno sadrži:
* podatak o nazivu članice,
* OIB članice,
* kategoriju članstva,
* datum pristupanja Sportskoj zajednici OBŽ,
* datum prestanka članstva.
1. Popis članica Sportske zajednice mora biti dostupan na uvid svim članicama i nadležnim tijelima, na njihov zahtjev.

 **Članak 25.**

1. Članstvo u Športskoj zajednici OBŽ prestaje:
* na vlastiti zahtjev uz obrazloženje;
* brisanjem članice iz Registra nadležnog tijela državne uprave;
* ako je članici zabranjeno djelovanje, sukladno Zakonu;
* ako se utvrdi da je udruga prestala djelovati ili ako sjednica Skupštine nije održana sukladno Statutu ili Zakonu;
* ako se broj članova udruge smanji ispod broja određenog za osnivanje udruge;
* ako članica ne ispuni financijske obveze prema Športskoj zajednici OBŽ u roku od godinu dana od roka u kojem je bila dužna ispuniti obvezu;
* odlukom Skupštine Športske zajednice OBŽ, ako članica svojim djelovanjem, suprotnim odredbama ovog Statuta i drugih pravila Športske zajednice OBŽ, šteti njenim interesima i time naruši njen ugled.

**Članak 26.**

1. Članica kojoj prestaje članstvo u Športskoj zajednici OBŽ dužna je u cijelosti izmiriti svoje dospjele obveze prema Športskoj zajednici OBŽ i članicama.
2. **PRAVA I OBVEZE ČLANICA**

**Članak 27.**

1. Svaka članica ravnopravno sudjeluje u radu Športske zajednice OBŽ te ima pravo:
* predlagati, birati i biti birana u tijela Športske zajednice OBŽ;
* imati svoje zastupnike u Skupštini Športske zajednice OBŽ;
* putem Športske zajednice OBŽ sudjelovati u utvrđivanju politike razvoja sporta u Županiji;
* razmatrati Statut i druge akte Športske zajednice OBŽ i na njih dati primjedbe, prijedloge i mišljenja;
* predlagati i pokretati raspravu na tijelima Športske zajednice OBŽ o pitanjima iz oblasti sporta;
* predlagati rješenja pojedinih pitanja u oblasti sporta iz nadležnosti Športske zajednice OBŽ;
* tražiti mišljenja, stavove i objašnjenja o pitanjima iz oblasti sporta i objašnjenja u svezi rada Športske zajednice OBŽ i tijela Športske zajednice OBŽ;
* sudjelovati, sukladno odredbama ovog Statuta, u upravljanju poslovima Športske zajednice OBŽ te birati, imenovati i opozivati zastupnike u tijelima Športske zajednice OBŽ;
* sudjelovati u utvrđivanju zajedničkih programa razvoja i unapređenja sporta koji se ostvaruju okviru, odnosno putem Športske zajednice OBŽ;
* sudjelovati u utvrđivanju ukupnog programa sporta na razini Županije za čiju se realizaciju sredstva osiguravaju proračunom;
* sudjelovati u utvrđivanju prijedloga kriterija i mjerila za vrednovanje programa sporta;
* biti informirana o svim relevantnim zbivanjima i djelatnostima Športske zajednice OBŽ.

**Članak 28.**

1. Svaka članica obvezna je:
* svoju djelatnost obavljati sukladno utvrđenoj politici razvoja sporta;
* dosljedno provoditi sve odluke nadležnih tijela Športske zajednice OBŽ koje se na njih odnose;
* birati svoje zastupnike u tijela upravljanja Športske zajednice OBŽ i preko njih sudjelovati u odlučivanju o svim pitanjima iz djelatnosti Športske zajednice OBŽ;
* uredno podnositi tražena i propisana Izvješća.

**Članak 29.**

1. Ako pojedina članica svojim djelovanjem ne ostvaruje ciljeve zbog kojih je osnovana, odnosno djeluje protivno propisima, odredbama ovog Statuta ili utvrđenoj djelatnosti, tijela Športske zajednice OBŽ mogu razmatrati djelatnost te članice, povesti postupak radi utvrđivanja stvarnog stanja i predložiti, odnosno poduzeti sljedeće mjere:
* zatražiti sazivanje izvanredne Skupštine ili sami sazvati izvanrednu Skupštinu članice;
* zatražiti suspenziju izvršnog tijela i izbor novog izvršnog tijela;
* zatražiti ispitivanje odgovornosti osoba;
* zatražiti reviziju poslovanja kod nadležnog tijela.
1. Ako pojedina članica i pored poduzetih mjera iz stavka 1. ovog članka nastavi djelovati protivno utvrđenim principima i ciljevima, tijela Športske zajednice OBŽ isključit će tu članicu iz članstva i o tome obavijestiti nadležno tijelo.

**Članak 30.**

1. Svaka članica samostalno donosi Statut i druge akte kojima utvrđuje svoju organizaciju i način djelovanja.
2. Statut i dugi akti članica moraju biti sukladni Zakonu, ovom Statutu i drugim aktima Športske zajednice OBŽ.
3. Članice su dužne svojom ukupnom aktivnošću djelovati na ostvarivanje zajedničkih ciljeva i djelatnosti u oblasti sporta utvrđenih ovim Statutom i drugim planskim dokumentima Športske zajednice OBŽ.

**VI. SUDJELOVANJE ČLANICA U UPRAVLJANJU POSLOVIMA ŠPORTSKE ZAJEDNICE OBŽ**

**Članak 31.**

* 1. Članice sudjeluju u upravljanju poslovima Športske zajednice OBŽ putem svojih zastupnika, davanjem inicijative za razmatranje određenih pitanja na tijelima Športske zajednice OBŽ i na druge načine utvrđene ovim Statutom.

**Članak 32.**

1. Članice biraju zastupnike u Skupštinu Športske zajednice OBŽ na način i prema postupku utvrđenom njihovim aktima, a sukladno odluci Izvršnog odbora o broju i strukturi zastupnika u Skupštini.

**Članak 33.**

1. Zastupnici članica dužni su svojim radom u Skupštini Športske zajednice OBŽ izražavati i zastupati stavove i interese članice koja ih je izabrala, kao i ciljeve i djelatnosti Športske zajednice OBŽ utvrđene ovim Statutom.
2. Zastupnici izabrani u izvršno tijelo Športske zajednice OBŽ dužni su kao članovi tog tijela izražavati i zastupati utvrđenu politiku Športske zajednice OBŽ.

**VII. TIJELA ŠPORTSKE ZAJEDNICE OBŽ**

**Članak 34.**

1. Tijela Športske zajednice OBŽ su:
* Skupština;
* Izvršni odbor;
* Predsjednik;
* Dopredsjednici;
* Glavni tajnik;
* Nadzorni odbor;
* Likvidator.
1. Članovi tijela Športske zajednice OBŽ i ovlaštene osobe za zastupanje, ne mogu biti osobe za koje postoje zabrane određene Zakonom o sportu i ovim Statutom.

S k u p š t i n a

**Članak 35.**

1. Skupština Športske zajednice OBŽ je najviše tijelo upravljanja radom i poslovanjem Športske zajednice OBŽ.
2. Skupštinu čine zastupnici članica Športske zajednice OBŽ.
3. Broj zastupnika u Skupštini i izborne jedinice, kao i način, uvjete i rokove, određuje Izvršni odbor prigodom raspisivanja izbora za zastupnike u Skupštini, vodeći računa o ravnomjernoj (odgovarajućoj) teritorijalnoj i sportsko-granskoj zastupljenosti članice.

**Članak 36.**

* 1. Zastupnik u Skupštini može biti osoba koja je :
		+ državljanin Republike Hrvatske;
		+ navršila osamnaest godina života i ima poslovnu sposobnost;
		+ afirmirani sportski djelatnik ili sportaš;
		+ član udruge koju predstavlja;
		+ koja nema prepreke iz članka 13. Zakona o sportu.

**Članak 37.**

1. Mandat zastupnika u Skupštini traje četiri godine.
2. Nakon isteka mandata, ista osoba može biti ponovo imenovana za zastupnika u Skupštini.
3. Mandat zastupnika u Skupštini počinje teći od dana verifikacije njegovog mandata u Skupštini Športske zajednice OBŽ.
4. Predsjednik Športske zajednice OBŽ najkasnije 60 dana prije isteka vremena na koje su izabrani zastupnici kojima ističe mandat, raspisuje izbore za zastupnike u Skupštini za sljedeće mandatno razdoblje.
5. Ako pojedine članice koje biraju zastupnika u Skupštinu nisu do vremena određenog odlukom predsjednika iz stavka 4. ovog članka izabrale svoje zastupnike, Skupština u novom sastavu počinje s radom ako je odluku o izboru zastupnika dostavilo najmanje 2/3 članica (izbornih jedinica).
6. Prvu sjednicu konstituirajuće Skupštine saziva dotadašnji predsjednik.

**Članak 38.**

1. Skupština radi na sjednicama koje se sazivaju prema potrebi, a najmanje jednom godišnje.
2. Sjednica Skupštine može biti redovna i izvanredna.
3. Sjednicu saziva predsjednik Športske zajednice OBŽ:
	* kada prosudi da je potrebno sazvati Skupštinu;
	* na temelju zaključka Izvršnog odbora;
	* na zahtjev najmanje jedne četvrtine članica;
	* na zahtjev Nadzornog odbora.
4. Ovlašteni podnositelj zahtjeva za sazivanje izvanrednog zasjedanja dužan je u pisanoj formi obrazložiti potrebu zasjedanja te predložiti njegov dnevni red.
5. Predsjednik Športske zajednice OBŽ mora sazvati izvanrednu sjednicu u roku od 15 dana od dana kada je zahtjev dostavljen.
6. Svake četvrte godine saziva se izborna sjednica Skupštine.
7. U rješavanju pitanja koja ne trpe odlaganje Skupština može odlučivati na temelju pisanog izjašnjavanja ili telefonom s obvezom verifikacije odluke na sljedećoj sjednici Skupštine.
8. U slučaju isteka mandata tijelima Športske zajednice OBŽ, Skupštinu Športske zajednice OBŽ saziva zadnja osoba za zastupanje upisana u Registar udruga ili najmanje 1/3 članica Športske zajednice OBŽ koje su upisane u popis članica Športske zajednice prije isteka mandata tijelima Športske zajednice OBŽ.

**Članak 39.**

1. Radom Skupštine rukovodi predsjednik Športske zajednice OBŽ.
2. U slučaju spriječenosti ili odsutnosti predsjednika Športske zajednice OBŽ, radom Skupštine rukovodi jedna od dopredsjednika Športske zajednice OBŽ.
3. Dopredsjednik, kada zamjenjuje predsjednika, ima sva prava, dužnosti i ovlaštenja kao i predsjednik.

**Članak 40.**

1. Poziv za sjednicu Skupštine s prijedlogom dnevnog reda i materijalima za Skupštinu upućuje se zastupnicima, odnosno članicama najmanje 7 dana prije održavanja sjednice Skupštine.
2. U izuzetnim situacijama, predsjednik može sazvati sjednicu Skupštine i u kraćim rokovima.
3. Način sazivanja i vođenja sjednice Skupštine te druga pitanja vezana za održavanje sjednice Skupštine pobliže uređuje Poslovnik o radu Skupštine.

**Članak 41.**

1. U radu Skupštine mogu sudjelovati ovlašteni zamjenici zastupnika.

**Članak 42.**

1. Zastupniku u Skupštini prestaje mandat prije isteka vremena na koji je izabran:
	* istekom trajanja mandata na koji je izabran;
	* prestankom članstva u udruženoj članici;
	* ako podnese ostavku;
	* ako je opozvan ili razriješen;
	* promjenom ili gubitkom državljanstva;
	* nastupom okolnosti zbog kojih ne bi mogao vršiti svoju dužnost.
2. Zamjenu zastupnika obavlja udružena članica koja ga je i izabrala.
3. Mandat novoizabranog zastupnika traje do isteka vremena na koje je bio izabran zastupnik kome je prestao mandat.

**Članak 43.**

1. Udružena članica može opozvati svog zastupnika u Skupštini.
2. Zastupnik u Skupštini može biti opozvan ako trajnije ne obavlja svoju dužnost ili je ne obavlja sukladno funkciji zastupnika.
3. Statutom udružene članice određuje se kada se smatra da su ispunjeni uvjeti za opoziv zastupnika.

**Članak 44.**

1. Prijedlog za pokretanje postupka za opoziv može dati i Izvršni odbor ili Skupština Športske zajednice OBŽ.
2. Prijedlog za pokretanje postupka za opoziv upućuje se udruženoj članici koja je izabrala zastupnika te je dužna prijedlog razmotriti i o svom stavu izvijestiti podnositelja.

**Članak 45.**

1. U upravljanju poslovima Športske zajednice OBŽ, Skupština je nadležna:
	* donositi Statut, njegove izmjene i dopune te Poslovnik o radu Skupštine;
	* utvrđivati politiku i programsku orijentaciju Športske zajednice OBŽ;
	* donositi kriterije za programiranje i dodjelu financijskih sredstava, objedinjavati i usklađivati programe sporta te utvrđivati prijedlog Programa javnih potreba u sportu i skrbiti o njegovom ostvarivanju;
	* donositi financijski plan i utvrđivati završni račun;
	* odlučivati o primanju u članstvo i prestanku članstva u Športskoj zajednici OBŽ;
	* odlučivati o udruživanju u Hrvatski olimpijski odbor i tijela i organizacije od interesa i značaja za Športsku zajednicu OBŽ;
	* razmatrati aktualna pitanja iz rada Športske zajednice OBŽ, zauzimati stavove te donositi opće i pojedinačne akte iz svoje nadležnosti;
	* birati i razrješavati predsjednika, dopredsjednike, Izvršni odbor, Nadzorni odbor i likvidatora;
	* proglašavati počasne članove Športske zajednice OBŽ;
	* razmatrati i prihvaćati izvješća o radu svojih tijela;
	* donosi odluku o adresi sjedišta Športske zajednice OBŽ;
	* proglašava najuspješnije sportaše i sportske kolektive;
	* donosi odluku o načinu uporabe i čuvanja pečata, zastave i znaka Športske zajednice OBŽ;
	* odlučuje o prestanku rada Športske zajednice OBŽ i raspodjeli preostale imovine u slučaju prestanka rada;
	* obavljati i druge poslove iz svog djelokruga, ukoliko ovim Statutom ili odlukom Skupštine nisu stavljeni u nadležnost Izvršnog odbora ili drugog tijela.

**Članak 46.**

1. Skupština može pravovaljano odlučivati ako je sjednici nazočno više od polovine ukupnog broja izabranih zastupnika u Skupštini.
2. Skupština donosi odluke o pitanjima iz svog djelokruga većinom glasova svih zastupnika.
3. U slučaju nedostatka kvoruma u drugom sazivanju sjednice, čeka se jedan sat i nakon toga, ako je nazočna najmanje trećina ukupnog broja izabranih zastupnika, nazočni čine kvorum, a donesene odluke i zaključci su pravovaljani ako ih donese većina nazočnih, osim u slučaju donošenja Statuta.
4. Odluke Skupštine donose se javnim glasovanjem dizanjem ruke, osim u slučaju kada odluči da o pojedinim pitanjima glasuje tajno i u slučajevima utvrđenim Statutom.
5. U slučaju dva ili više kandidata za predsjednika, postupak izbora predsjednika obavlja se tajnim glasovanjem.

I z v r š n i o d b o r

**Članak 47.**

1. Izvršni odbor je izvršno i upravno tijelo Športske zajednice OBŽ koje između zasjedanja Skupštine upravlja poslovima Športske zajednice OBŽ.
2. Članovi Izvršnog odbora imaju jednaka prava, dužnosti i odgovornosti u radu Izvršnog odbora.

**Članak 48.**

1. Izvršni odbor ima 13 članova.
2. Dva dopredsjednika i članovi Izvršnog odbora biraju se, na prijedlog predsjednika, iz redova zastupnika u Skupštini na vrijeme od četiri godine.
3. Nakon isteka mandata, ista osoba može biti ponovo imenovana za člana Izvršnog odbora.
4. Predsjednik i dva dopredsjednika članovi su Izvršnog odbora po položaju.
5. Predstavnik Športske zajednice OBŽ u Hrvatskom olimpijskom odboru član je Izvršnog odbora po funkciji.

**Članak 49.**

1. Radom Izvršnog odbora rukovodi predsjednik Športske zajednice OBŽ.
2. U slučaju spriječenosti ili odsutnosti predsjednika, radom rukovodi jedna od dopredsjednika Športske zajednice OBŽ ili član Izvršnog odbora kojeg ovlasti predsjednik.

**Članak 50.**

1. Izvršni odbor radi na sjednicama koje se sazivaju prema potrebi, a najmanje tri puta godišnje.
2. Sjednicu Izvršnog odbora saziva predsjednik Športske zajednice OBŽ:
	* kada ocijeni da je potrebno sazvati;
	* na zahtjev Skupštine Športske zajednice OBŽ;
	* na zahtjev Nadzornog odbora;
	* na zahtjev Izvršnog odbora;
	* na zahtjev glavnog tajnika Športske zajednice OBŽ.
3. U slučaju odsutnosti ili spriječenosti predsjednika, sjednice Izvršnog odbora saziva jedan od dopredsjednika, kojeg ovlasti predsjednik.
4. Poziv za sjednicu Izvršnog odbora s prijedlogom dnevnog reda i materijalima dostavlja se članovima Izvršnog odbora najmanje tri dana prije sjednice.

**Članak 51.**

1. Članu Izvršnog odbora prestaje mandat prije isteka vremena na koje je izabran:
	* prestankom članstva u udruženoj članici;
	* ako podnese ostavku;
	* ako je opozvan;
	* ako više nije član Skupštine;
	* smrću;
	* ako je u suprotnosti sa Zakonom o sportu i ovim Statutom.
2. Novog člana Izvršnog odbora bira Skupština Športske zajednice OBŽ iz svojih redova, na prijedlog predsjednika.
3. Mandat novoizabranog člana Izvršnog odbora traje do isteka vremena na koje je bio izabran član Izvršnog odbora kojem je prestao mandat.

**Članak 52.**

1. Skupština može opozvati člana Izvršnog odbora ili Izvršni odbor u cjelini, ako ocijeni da postupa protivno ovom Statutu, ne provodi politiku koju je utvrdila Skupština ili ne izvršava odluke Skupštine ili Izvršnog odbora.
2. Izvršni odbor ili član Izvršnog odbora opozivaju se po postupku po kojem su izabrani.
3. Prijedlog za opoziv pojedinog člana Izvršnog odbora može podnijeti svaka članica Športske zajednice OBŽ ili najmanje pet zastupnika u Skupštini, odnosno predsjednik.
4. Prijedlog za pokretanje postupka za opoziv Izvršnog odbora može dati i Izvršni odbor.

**Članak 53.**

1. Izvršni odbor nadležan je:
	* utvrđivati nacrt i prijedlog Statuta i drugih akata koji su u nadležnosti Skupštine;
	* donositi druge akte kojima se osigurava uredno poslovanje Športske zajednice OBŽ i izvršavanje programa Športske zajednice OBŽ ako ovim Statutom nisu stavljeni u nadležnost Skupštine;
	* pripremati materijale o kojima će odlučivati Skupština;
	* birati i opozivati predstavnike u Hrvatskom olimpijskom odboru te u tijela organizacija u čijem radu sudjeluju i zastupnici Športske zajednice OBŽ;
	* razmatrati rad zastupnika Športske zajednice OBŽ u Hrvatskom olimpijskom odboru i drugima organizacijama;
	* imenovati i razrješavati glavnog tajnika;
	* organizirati rad i djelovanje Športske zajednice OBŽ između sjednica Skupštine;
	* provoditi ili osiguravati provođenje odluka Skupštine;
	* odlučivati o primanju u privremeno članstvo Športske zajednice OBŽ;
	* utvrđivati prijedlog kriterija za programiranje i dodjelu financijskih sredstava te prijedlog objedinjenog i usklađenog Programa javnih potreba u sportu;
	* utvrđivati prijedlog financijskog plana i završnog računa Športske zajednice OBŽ;
	* izvršavati financijski plan Športske zajednice OBŽ i u okviru financijskog plana odlučivati o rasporedu i dinamici korištenja sredstava;
	* odlučivati o detaljnijoj razradi i raspodjeli financijskih sredstava sukladno kriterijima;
	* upravljati pokretnim i nepokretnim stvarima Športske zajednice OBŽ;
	* imenovati predsjednike i članove stalnih i povremenih radnih tijela Športske zajednice OBŽ;
	* razmatrati pitanja iz rada članica i poduzimati odgovarajuće mjere za unapređenje tog rada;
	* odlučivati o organizaciji stručnih i administrativnih poslova za potrebe Športske zajednice OBŽ;
	* predlagati poduzimanje mjere iz članka 30. ovog Statuta;
	* predlagati Skupštini imenovanje i opoziv likvidatora;
	* imenuje i razrješava revizora;
	* odlučuje o nagradama i priznanjima;
	* rješavati pitanja koja nisu predviđena ovim Statutom te o tome izvješćuje Skupštinu na njenoj narednoj sjednici;
	* obavljati i druge poslove utvrđene ovim Statutom, drugim aktima Športske zajednice OBŽ ili koje mu povjeri Skupština.

**Članak 54.**

1. Izvršni odbor može pravovaljano odlučivati ako je sjednici nazočno više od polovine njegovih članova.
2. Izvršni odbor donosi odluke većinom glasova svih članova.
3. Odluke Izvršnog odbora donose se javnim glasovanjem dizanjem ruke, osim kad Izvršni odbor odluči da o pojedinom pitanju glasuje tajno;
4. U rješavanju pitanja koja ne trpe odlaganja, Izvršni odbor može odlučivati na temelju pismenog izjašnjavanja ili telefonom, s obvezom verificiranja odluke na sljedećoj sjednici Izvršnog odbora.

**Članak 55.**

1. Članovi Izvršnog odbora odgovorni su Skupštini za svoj osobni i zajednički rad.

P r e d s j e d n i k

**Članak 56.**

1. Športska zajednica OBŽ ima predsjednika i dva dopredsjednika.
2. Predsjednika i dopredsjednike Športske zajednice OBŽ Skupština bira iz svog sastava tajnim glasovanjem na vrijeme od četiri godine, vodeći računa o ravnomjernoj zastupljenosti.
3. Nakon isteka mandata, ista osoba može biti ponovo imenovana za predsjednika i dopredsjednika.
4. U slučaju prestanka mandata predsjednika prije roka na koji je izabran, mandat prestaje svim članovima Izvršnog odbora s danom održavanja sjednice Skupštine na kojoj se bira novi predsjednik. U tom slučaju glavni tajnik po službenoj dužnosti saziva sjednicu Skupštine najkasnije u roku od 30 dana.

**Članak 57.**

1. Za predsjednika može biti birana osoba čiju kandidaturu istakne najmanje 5 zastupnika u Skupštini.

**Članak 58.**

1. Predsjednik Športske zajednice OBŽ:
	* zastupa i predstavlja Športsku zajednicu OBŽ;
	* rukovodi radom Športske zajednice OBŽ;
	* saziva i predsjedava sjednicama Skupštine i Izvršnog odbora;
	* skrbi o izvršavanju odluka Skupštine i Izvršnog odbora;
	* potpisuje akte koje donosi Skupština i Izvršni odbor;
	* odgovoran je za zakonitost rada Športske zajednice OBŽ;
	* odgovoran je za podnošenje prijedloga godišnjeg Financijskog plana i Financijskog izvješća Skupštini;
	* brine o izvršenju odluka i drugih akata Skupštine i Izvršnog odbora;
	* vodi poslove sukladno odlukama Skupštine;
	* predlaže Skupštini kandidate za dopredsjednike, članove Izvršnog odbora i Nadzornog odbora;
	* obavlja i druge poslove koji su, u svezi s funkcijom predsjednika, predviđeni ovim Statutom i drugim aktima Športske zajednice OBŽ.

**Članak 59.**

1. Predsjednik Športske zajednice OBŽ odgovoran je za svoj rad Skupštini.
2. Predsjednik Športske zajednice OBŽ po položaju je predsjednik Skupštine i Izvršnog odbora.

**Članak 60.**

1. Predsjedniku u njegovom radu pomažu dopredsjednici, koji ga zamjenjuju u slučaju njegove odsutnosti ili spriječenosti.
2. Trajanje mandata dopredsjednika, ponovni izbor i postupak za opoziv dopredsjednika, istovjetan je kao za članove Izvršnog odbora.

G l a v n i t a j n i k

**Članak 61.**

1. Športska zajednica OBŽ ima glavnog tajnika.
2. Glavni tajnik je izvršno tijelo Športske zajednice OBŽ.
3. Glavnog tajnika imenuje Izvršni odbor iz redova javnih i stručnih djelatnika u sportu.
4. Glavni tajnik poslove obavlja profesionalno.
5. Prava, obveze i odgovornosti glavnog tajnika uređuju se ugovorom o radu.

**Članak 62.**

1. Za glavnog tajnika može biti imenovana osoba koja ispunjava sljedeće uvjete:
	* visoka stručna sprema;
	* pet godina radnog iskustva;
	* da poznaje sustav i djelovanje sporta i ima radno iskustvo na rukovodećim poslovima u sportu;
	* da ima organizacijske sposobnosti.
2. Ako glavni tajnik nije mogao biti imenovan na vrijeme, Izvršni odbor Športske zajednice OBŽ imenovat će, sukladno Statutu, osobu koja će obavljati poslove glavnog tajnika do imenovanja, ne duže od 6 mjeseci.

**Članak 63.**

1. Glavni tajnik samostalan je u svom radu.
2. Za svoj rad glavni tajnik je odgovoran Skupštini, Izvršnom odboru i predsjedniku.

**Članak 64.**

1. Glavni tajnik obavlja sljedeće poslove:
	* zastupa i predstavlja Športsku zajednicu OBŽ;
	* obavlja stručne poslove za Športsku zajednicu OBŽ;
	* skrbi i poduzima mjere za ostvarenje utvrđenog plana i programa Športske zajednice OBŽ;
	* skrbi o zakonitosti rada i ispunjavanju zakonom, ugovorom ili na drugi način preuzetih obveza Športske zajednice OBŽ;
	* rukovodi radom stručne službe;
	* naredbodavac je za izvršenje financijskog plana Športske zajednice OBŽ;
	* pomaže u radu predsjedniku Športske zajednice OBŽ i predsjednicima drugih tijela;
	* odgovara za pravodobnu pripremu sjednica Skupštine, Izvršnog odbora i drugih tijela i radnji;
	* skrbi o pravodobnom provođenju odluka i zaključaka Skupštine, Izvršnog odbora i drugih tijela;
	* skrbi o osiguranju javnosti rada Športske zajednice OBŽ i poslovima informiranja;
	* ;
	* odgovoran je za zakonitost rada Športske zajednice OBŽ;
	* odgovoran je za podnošenje prijedloga Financijskog plana i Financijskog izvješća;
	* vodi i ažurira evidenciju članice Športske zajednice OBŽ u elektronskom obliku;
	* sklapa ugovore i poduzima pravne radnje u ime i za račun Športske zajednice OBŽ;
	* obavlja i druge poslove koji su mu stavljeni u nadležnost odlukom Skupštine, Izvršnog odbora ili predsjednika.

**Članak 65.**

1. Mandat glavnog tajnika traje četiri godine.
2. Nakon isteka mandata, ista osoba može biti ponovo imenovana za glavnog tajnika.

**Članak 66.**

1. Glavni tajnik ima pravo i obvezu sudjelovati u radu svih tijela Športske zajednice OBŽ bez prava odlučivanja.

**Članak 67.**

1. U slučaju odsutnosti ili spriječenosti glavnog tajnika, u svim poslovima vezanim za rad i poslovanje Športske zajednice OBŽ, zamjenjuje ga osoba koju, na njegov prijedlog, imenuje predsjednik ili Izvršni odbor.
2. Glavnog tajnika u slučaju odsutnosti ili spriječenosti, u rukovođenju stručnom službom, zamjenjuje djelatnik stručne službe kojeg on ovlasti.

**Članak 68.**

1. Glavni tajnik može biti razriješen dužnosti i prije isteka vremena na koje je imenovan ako svojim radom svjesno povrijedi Ustav, zakone, Statut i druge akte Športske zajednice OBŽ zbog čega nastanu štetne posljedice za Športsku zajednicu OBŽ, ako neosnovano odbija izvršavati odluke Skupštine i Izvršnog odbora te zbog nezakonitog rada i zloupotrebe dužnosti.
2. O razrješenju glavnog tajnika odlučuje Izvršni odbor na prijedlog komisije, koju imenuje sa zadaćom utvrđivanja osnovanosti zahtjeva za razrješenje.
3. Inicijativu za razrješenje mogu dati predsjednik, Izvršni odbor, Nadzorni odbor ili najmanje 10 zastupnika u Skupštini.

**Članak 69.**

1. Glavni tajnik može biti razriješen dužnosti i na vlastiti pismeni zahtjev.
2. Ukoliko se glavni tajnik razrješava na vlastiti zahtjev, Skupština Športske zajednice OBŽ može ga razriješiti odmah ili najkasnije u roku od tri mjeseca od podnošenja zahtjeva.

N a d z o r n i o d b o r

**Članak 70.**

1. Nadzor nad radom i poslovanjem Športske zajednice OBŽ obavlja Nadzorni odbor.
2. Nadzorni odbor ima predsjednika, dva člana i zamjenike članova.

**Članak 71.**

1. Predsjednika, članove Nadzornog odbora i njihove zamjene bira Skupština po postupku predviđenom za izbor članova Izvršnog odbora.
2. Članovi Nadzornog odbora biraju se izvan sastava zastupnika u Skupštini.
3. Mandat članova Nadzornog odbora traje četiri godine.

**Članak 72.**

1. Nadzorni odbor nadzire i kontrolira provođenje zakonitosti u radu materijalno-financijskom poslovanju Športske zajednice OBŽ.

**Članak 73.**

1. Članu Nadzornog odbora može prestati mandat i prije isteka vremena na koje je izabran:
	* prestankom članstva u udruženoj članici;
	* ako podnese ostavku;
	* ako je opozvan.
2. Član Nadzornog odbora može biti opozvan ako svoju dužnost u Nadzornom odboru ne obavlja sukladno Statutu i drugim aktima Športske zajednice OBŽ.
3. Na mjesto člana Nadzornog odbora kojem je mandat prestao na temelju stavka 2. ovog članka, nadležno tijelo bira novog člana na vrijeme do isteka mandata na koji je izabran prethodnik.

**Članak 74.**

1. Nadzorni odbor radi na sjednicama koje se sazivaju po potrebi, a najmanje jednom godišnje.
2. Sjednice Nadzornog odbora saziva i njima rukovodi predsjednik.
3. Sazivanje sjednice može zatražiti i Skupština, član Izvršnog odbora, član Nadzornog odbora ili glavni tajnik.

**Članak 75.**

1. Nadzorni odbor može pravovaljano odlučivati ako je sjednici nazočna većina članova Odbora.
2. Odbor donosi odluke većinom glasova ukupnog broja članova.
3. Odluke Nadzornog odbora donose se javnim glasovanjem dizanjem ruke.

**Članak 76.**

1. O uočenim nepravilnostima Nadzorni odbor obavještava Skupštinu, odnosno tijelo u čijem je radu nastala nepravilnost, a o nepravilnostima koje se pravodobno ne otklone, Nadzorni odbor dužan je obavijestiti nadležna tijela kontrole i inspekcije.
2. O svom radu Nadzorni odbor podnosi izvješće Skupštini Športske zajednice OBŽ prema potrebi, a najmanje jednim godišnje.

**Članak 77.**

1. Tijela Športske zajednice OBŽ i stručna služba Športske zajednice OBŽ dužni su Nadzornom odboru pružiti potrebne podatke, omogućiti uvid u svu dokumentaciju i osigurati potrebne uvjete za rad.

L i k v i d a t o r

**Članak 78.**

1. Likvidator je fizička ili pravna osoba koju bira i opoziva Skupština Športske zajednice na prijedlog Izvršnog odbora.
2. Postupak likvidacije provodi se u slučajevima propisanim Zakonom o udrugama.
3. Pokretanjem postupka likvidacije prestaju ovlaštenja tijela i osoba ovlaštenih za zastupanje Športske zajednice.
4. Likvidator se otvaranjem likvidacijskog postupka upisuje u Registar udruga kao osoba ovlaštena za zastupanje Športske zajednice do okončanja postupka likvidacije i brisanja Športske zajednice iz Registra udruga.
5. **RJEŠAVANJE SPOROVA I SUKOBA INTERESA**

**Članak 79.**

1. Međusobne sporove proizašle iz članstva u Športskoj zajednici OBŽ i/ili aktivnosti, kao i sukob interesa između članova tijela Športske zajednice OBŽ koji nastanu u sklopu djelovanja Športske zajednice OBŽ, članovi se obvezuju pokušati riješiti sporazumom, a ako u tome ne uspiju, rješavanje spora, odnosno sukoba interesa mogu povjeriti Izvršnom odboru Športske zajednice OBŽ. Izvršni odbor može nastali spor, odnosno sukob interesa riješiti sam ili osnovati arbitražno vijeće za mirenje, kao stalno radno tijelo ili za svaki pojedini slučaj, koje će rješavati nastale sporove iz ovog stavka.
2. Sukob interesa u Športskoj zajednici OBŽ smatra se situacija kada članovi Športske zajednice OBŽ ili članovi tijela Športske zajednice OBŽ u obavljanju svojih dužnosti u Športskoj zajednici OBŽ dođu u situaciju da svojom odlukom ili drugim djelovanjem pogoduju sebi ili sebi bliskim osobama, a na štetu interesa drugih članova Športske zajednice OBŽ.
3. Odlučivanje iz stavka 1. ovog članka provodi se u prvom stupnju. U drugom stupnju nadležna je Skupština Športske zajednice OBŽ..
4. Športska zajednica OBŽ i njegove članice za rješavanje sporova koji su u vezi sa sportom mogu ugovoriti i nadležnost Vijeća sportske arbitraže i Sportskog arbitražnog sudišta kao samostalnih i nezavisnih tijela za sportsku arbitražu pri Hrvatskom olimpijskom odboru.
5. Nadležnost, sastav, ustroj i pravila pred Vijećem sportske arbitraže i Sportskog arbitražnog sudišta uređeni su aktima Hrvatskog olimpijskog odbora.
6. **RADNA TIJELA**

**Članak 80.**

* 1. Za pripremu prijedloga i stručnu obradu pojedinih pitanja iz svoje nadležnosti, Izvršni odbor osniva, po potrebi, stalne i povremene komisije i druga radna tijela. Za izvršavanje pojedinih poslova, Izvršni odbor može imenovati i pojedinca.
	2. Odlukom o osnivanju radnih tijela, Izvršni odbor utvrđuje sastav, djelatnost, ovlaštenja, način rada, trajanje mandata, kao i druga pitanja značajna za njihov rad.
	3. Na komisije i druga radna tijela ne mogu se prenijeti nadležnosti odlučivanja o pitanjima koja su ovim Statutom povjerena Skupštini i Izvršnom odboru.
	4. Za svoj rad članovi radnih tijela odgovorni su Izvršnom odboru i predsjedniku.
1. **PLANIRANJE, PROGRAMIRANJE I FINANCIJSKO-MATERIJALNO POSLOVANJE**

 **ŠPORTSKE ZAJEDNICE OBŽ**

**Članak 81.**

1. Sadržaj, opseg i način ostvarivanja zajedničkih programa sporta koji se realiziraju u okviru, odnosno putem Športske zajednice OBŽ i način osiguravanja sredstava za realizaciju programa utvrđuju se programom javnih potreba u sportu kao temeljnim planskim dokumentom razvoja sporta u Županiji.
2. Pored utvrđivanja programa i akcija koje će se u tekućoj godini realizirati, Programom javnih potreba u sportu utvrđuju se i uvjeti pod kojim će se ti programi i aktivnosti provoditi, kao i sportske i druge organizacije koje će pojedine programe neposredno realizirati.
3. Programom javnih potreba u sportu utvrđuju se programi koji će se realizirati u cijelosti sredstvima Športske zajednice OBŽ iz proračuna Osječko-baranjske županije, kao i akcije koje će se realizirati uz djelomično sudjelovanje Športske zajednice OBŽ u njihovom financiranju.

**Članak 82.**

1. Program javnih potreba u sportu za koji se sredstva osiguravaju iz proračuna Županije, dostavlja se u predviđenim rokovima tijelu nadležnom za poslove sporta.

**Članak 83.**

1. Za obavljanje poslova i djelatnosti navedenih Športskoj zajednici OBŽ se iz proračuna Županije osiguravaju potrebna sredstva.
2. Sredstva iz stavka 1. ovog članka izdvajaju se na račun Športske zajednice OBŽ na osnovu prihvaćenih programa.
3. Udruženim članicama Športska zajednica OBŽ doznačava sredstva prema dinamici priliva sredstava i aktivnosti članica.

**Članak 84.**

1. Sredstva osigurana iz Proračuna strogo su namjenska i mogu se koristiti isključivo za poslove i djelatnost prihvaćene Programom javnih potreba u sportu.

**Članak 85.**

1. Osim sredstava navedenih u članku 83. ovog Statuta, Športska zajednica OBŽ ostvaruje prihode iz:
	* sredstava koja članice udruže u Športsku zajednicu OBŽ glede financiranja zajedničkih programa i akcija;
	* Hrvatskog olimpijskog odbora, Ministarstva znanosti, obrazovanja i sporta;
	* sredstava dobivenih na natječajima za odobrene programe;
	* dobrovoljnim prilozima i donacijama;
	* sponzorstva, igara na sreću;
	* drugih izvora prihoda sukladno zakonu.

**Članak 86.**

1. Ostvareni prihodi koriste se prvenstveno za:
	* pokriće izdataka o kojima ostvarenje prihoda ovisi;
	* pokriće plaća i stimuliranje zaposlenika koji su izravno ili neizravno doprinijeli ostvarenju prihoda.
2. Sredstva koja preostanu nakon podmirenja izdataka i plaća navedenih u stavku 1. ovog članka, mogu se kao dodatna koristiti za:
	* povećani opseg programiranih aktivnosti do kojeg može neplanirano doći, a za što namjenska sredstva nisu dostatna;
	* neplanirane nove akcije i aktivnosti koje su općenito u funkciji unapređenja rada u oblasti sporta.
3. O trošenju prihoda ostvarenih vlastitom djelatnošću odluku donosi Izvršni odbor.

**Članak 87.**

1. Prihodi i izdaci Športske zajednice OBŽ utvrđuju se Financijskim planom.
2. Financijski plan u osnovi proizlazi iz programa rada Športske zajednice OBŽ i čini njegov sastavni dio.
3. U Financijskom planu iskazuju se svi prihodi i izdaci Športske zajednice OBŽ.

**Članak 88.**

1. Financijski plan Športske zajednice OBŽ donosi Skupština Športske zajednice OBŽ prije početka godine za koju se donosi.

**Članak 89.**

1. Financijskim planom raspoređuju se sredstva za pojedine namjene, odnosno pobliže usmjeravanje i raspodjela sredstava za pojedine programske djelatnosti i nositelje.
2. Usvojeni financijski plan može se tijekom godine, prema potrebi, mijenjati. Izmjene Financijskog plana obavljaju se po postupku propisanom za donošenje Financijskog plana.
3. Naredbodavac za izvršenje Financijskog plana je glavni tajnik.
4. Izvršni odbor svojom odlukom utvrđuje i druge osobe s ovlaštenjima u financijsko-materijalnom poslovanju.
5. Iznos sredstava kojima može raspolagati glavni tajnik utvrđuje Izvršni odbor.

**Članak 90.**

1. Sredstva odobrena Športskoj zajednici OBŽ iz Proračuna Županije za realizaciju utvrđenih programa i potreba sporta, Športska zajednica OBŽ usmjerava neposrednim izvršiteljima programa, na osnovu utvrđenih kriterija, sukladno odlukama Izvršnog odbora.

**Članak 91.**

* + - 1. Financijsko-materijalno poslovanje Športske zajednice OBŽ i stručne službe Športske zajednice OBŽ organizira se i vodi sukladno propisima o financijsko-materijalnom poslovanju i aktima Športske zajednice OBŽ.

**Članak 92.**

1. Po završetku godine, Skupština Športske zajednice OBŽ usvaja završni račun i godišnji Financijski izvještaj Športske zajednice OBŽ te ga predaje Ministarstvu financija ili drugoj instituciji koju Ministarstvo financija ovlasti za zaprimanje i obradu financijskih izvještaja, a javno se objavljuje putem Registra neprofitnih organizacija.

**Članak 93.**

1. Športska zajednica OBŽ može stjecati pokretnu i nepokretnu imovinu raspolažući njome s pozornošću urednog i savjesnog gospodara.
2. Skupština donosi odluke o stjecanju nekretnina, prodaji ili prijenosu na druge osobe.
3. Izvršni odbor odlučuje o stjecanju, prodaji, prijenosu na druge osobe pokretnih stvari i davanju u zakup pokretnih stvari i nekretnina.
4. Izvršni odbor odlučuje o svim poslovima vezanim za redovno upravljanje nekretninama i pokretnim stvarima.
5. **OBAVLJANJE STRUČNIH, ADMINISTRATIVNO-TEHNIČKIH, POMOĆNIH I OSTALIH POSLOVA ŠPORTSKE ZAJEDNICE OBŽ**

**Članak 94.**

* 1. Za obavljanje stručnih, administrativno-tehničkih, pomoćnih i njima sličnih poslova, Športska zajednica OBŽ osniva stručnu službu, sukladno sistematizaciji radnih mjesta.
	2. Radom stručne službe rukovodi glavni tajnik.
	3. Na stručnu službu ne mogu se prenositi ovlaštenja i odgovornost tijela za koje služba obavlja poslove.

**Članak 95.**

1. Sredstva za rad zaposlenika stručne službe u svezi ostvarivanja programom utvrđenih potreba i interesa u sportu, osiguravaju se iz sredstava koja su Športskoj zajednici OBŽ odobrena za te namjene iz Proračuna Županije.
2. Sredstva za rad zaposlenika stručne službe u svezi realizacije ostalih planova i programa Športske zajednice OBŽ, osiguravaju se iz sredstava koja Športska zajednica OBŽ ostvari vlastitom djelatnošću i drugih izvora.

**Članak 96.**

1. Status, ustrojstvo, financiranje i organizacija rada stručne službe utvrđuje se pobliže posebnim aktom kojeg donosi Izvršni odbor.
2. Ustrojstvo stručne službe treba odgovarati potrebama za stručno, kvalitetno, pravodobno i odgovorno izvršavanje poslova Športske zajednice OBŽ.
3. Na pravni status zaposlenih, uvjete za stupanje na rad i ostala pitanja u svezi s njihovim radom odgovarajuće se primjenjuju opći propisi o radu.
4. **JAVNOST RADA**

**Članak 97.**

* 1. Rad Športske zajednice OBŽ je javan.
	2. Javnost rada se ostvaruje:
		+ pravodobnim dostavljanjem materijala za raspravu članovima tijela Športske zajednice OBŽ i drugim pozvanim i zainteresiranim osobama;
		+ obavještavanjem elektronskim putem te sredstvima javnog priopćavanja o održavanju sjednica;
		+ obavještavanjem građana o radu i poslovanju Športske zajednice OBŽ putem web stranice, tiskovnim konferencijama te ostalim sredstvima javnog priopćavanja;
		+ objavljivanjem Statuta i drugih akata na web stranici Športske zajednice OBŽ
		+ na druge načine.
	3. Športska zajednica OBŽ je izdavač/suizdavač godišnje sportske publikacije.
1. **NAGRADE I PRIZNANJA**

**Članak 98.**

1. Športska zajednica OBŽ može ustanoviti i dodjeljivati nagrade i priznanja organizacijama i pojedincima za zasluge i dostignuća u razvoju i unapređenju sporta.
2. Vrste nagrada i priznanja, kriterije za dodjelu i način dodjele utvrđuje Izvršni odbor.

**Članak 99.**

1. Športska zajednica OBŽ može pojedinca, izuzetno zaslužnog za razvitak sporta u Županiji proglasiti počasnim članom Športske zajednice OBŽ.
2. Uvjeti i način izbora počasnog člana Športske zajednice OBŽ utvrđuje Izvršni odbor.
3. Športska zajednica OBŽ nominira i pruža podršku nominaciji za dodjelu nagrada Hrvatskog olimpijskog odbora, Ministarstva znanosti, obrazovanja i sporta, Nacionalnih saveza, Nagrade Osječko-baranjske županije te ostalih nagrada za sportska dostignuća.
4. **NAČIN I POSTUPAK DONOŠENJA STATUTA I DRUGIH AKATA**

**Članak. 100.**

* 1. Športska zajednica OBŽ ima Statut i duge akte.
	2. Akti Športske zajednice OBŽ moraju biti sukladni odredbama Statuta, a Statut odredbama Zakona i drugih propisa.
	3. U slučaju nesklada akata sa Statutom, primjenjivat će se odgovarajuće odredbe Statuta.
	4. Ocjenu sukladnosti akata sa Statutom daje tijelo koje ih je donijelo. Kada se utvrdi da akt nije sukladan Statutu, njegove pojedine odredbe ili cijeli akt se ukida.
	5. Inicijativu za donošenje Statuta i drugih akata te za njihove izmjene i dopune mogu dati:
		+ Skupštine;
		+ Izvršni odbor;
		+ predsjednik;
		+ Nadzorni odbor;
		+ članice.

**Članak 101.**

1. Statut, kao i ostale akte, usvaja Skupština natpolovičnom većinom svih izabranih zastupnika u Skupštini.

**Članak 102.**

1. Izmjene i dopune Statuta i drugih akata provode se na način i prema postupku propisanom za njegovo donošenje.
2. Statut te njegove izmjene i dopune dostavljaju se na verifikaciju u Hrvatski olimpijski odbor.

**Članak 103.**

1. Autentično tumačenje Statuta i drugih akata daje tijelo koje ih je donijelo.

**Članak 104.**

1. Svi akti Športske zajednice OBŽ objavljuju se i oglašavaju, odmah nakon donošenja, dostavljanjem svim članicama Športske zajednice OBŽ te putem web stranice.
2. **PRESTANAK ŠPORTSKE ZAJEDNICE OBŽ**

**Članak 105.**

1. U slučaju prestanka postojanja Športske zajednice OBŽ imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi koja nastavlja djelatnost i skrbi o funkcioniranju i razvoju sporta na području Osječko-baranjske Županije, a na temelju odluke Skupštine Športske zajednice OBŽ.
2. Ako se u slučaju prestanka postojanja Športske zajednice OBŽ iz bilo kojih razloga ne može provesti postupak s predajom imovine sukladno Statutu, preostalu imovinu stječe Osječko-baranjska županija.
3. Novčana sredstva će se upotrijebiti za podmirenje dospjelih obveza Športske zajednice OBŽ, a preostali iznos će se raspodijeliti sukladno zakonskim odredbama.
4. Ako je Športska zajednica OBŽ primila financijska sredstva iz Proračuna ili iz drugih javnih izvora, u slučaju prestanka postojanja, ostatak sredstava vratit će se u proračun iz kojeg su financijska sredstva dodijeljena.

**TREĆI DIO**

**PRIJELAZNE I ZAVRŠNE ODREDBE**

**Članak 106.**

1. Ovaj Statut stupa na snagu danom donošenja kada istovremeno prestaje važiti Statut Športske zajednice OBŽ donesen 14. prosinca 1997. g. i njegove izmjene i dopune od 12. prosinca 1997., 23. studenog 2000. g., 16. prosinca 2007., 14. prosinca 2010. i 13. lipnja 2012. g.

**Članak 107.**

1. Članice Športske zajednice OBŽ uskladit će svoje akte i djelovanje s odredbama ovog Statuta

Broj:02-132/1-15

Osijek, 29. rujna 2015.

 P r e d s j e d n i c a:

 **Zvjezdana Tuma-Pavlov, dipl.iur.**